Preşedintele PSD, Liviu Dragnea, a declarat, vineri, că solicitarea liberalilor de a-i retrage sprijinul politic deputatului Sebastian Ghiţă pentru calitatea de membru în Comisia parlamentară pentru controlul SRI este o ”năstruşnicie”, precizând că cererea este un joc de imagine al PNL.

"Ce să facem, să-l dăm afară din Parlament? Am văzut această solicitare, care mi se pare o solicitare năstruşnică. Dacă îl punem la Comisia de sănătate, dacă aici este un pericol - nu-mi dau seama de ce, la Comisia de sănătate nu e tot un pericol? El nu e membru PSD. De ce ne cer nouă să-i retragem sprijinul lui Sebastian Ghiţă şi să începem presiuni pe Ghiţă? Este un deputat, nu e nicio decizie definitivă a instanţei", a afirmat, la Antena 3 Liviu Dragnea.



Liderul PSD a spus că este vorba despre un joc de imagine al liberalilor.

Liberalii le cer social-democraţilor să îi retragă sprijinul politic deputatului Sebastian Ghiţă, membru în Comisia pentru controlul SRI, el fiind trimis în judecată pentru mai multe infracţiuni, în condiţiile în care Ghiţă nici nu mai este membru PSD de un an şi jumătate, dar este în continuare susţinut în comisie.

"Trimiterea în judecată a deputatului Sebastian Ghiţă pentru dare de mită, şantaj şi spălare de bani, alături de fostul şef al Poliţiei Judeţene Prahova, de fostul şef al DGA Prahova şi de doi procurori şefi din Parchetul Curţii de Apel Ploieşti este absolut incompatibilă cu deţinerea, în continuare, a funcţiei de membru într-o comisie parlamentară care controlează un serviciu de informaţii al statului român", se arată într-un comunicat al PNL.

Liberalii spun că Sebastian Ghiţă ar fi trebuit să se retragă singur din funcţie, pentru a nu afecta această comisie sau SRI, însă, cum nu a făcut acest gest, este de datoria PSD să renunţe la a-i mai acorda sprijin.







Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.